ยาสูบยืนเป้ากำไรหลังบุหรี่นอกตีตลาด
ยาสูบเร่งเครื่องทำกำไร 7,000 ล้าน ทรงตัวจากปีก่อน เจอบุหรี่นอกตีตลาดล่าง
8 ม.ค. 2559

ยาสูบเร่งเครื่องทำกำไร 7,000 ล้าน ทรงตัวจากปีก่อน เจอบุหรี่นอกตีตลาดล่าง
นายอำนวย ปรีมนวงศ์ รองปลัดกระทรวงการคลัง ในฐานะรองประธานกรรมการอำนวยการ โรงงานยาสูบ เปิดเผยว่า ปี 2558 ที่ผ่านมา โรงงานยาสูบมีกำไร 7,000 ล้านบาท สูงกว่าเป้าที่ตั้งไว้ว่าจะทำกำไรได้ 5,700 ล้านบาท ซึ่งเป็นผลจากการลดต้นทุนการผลิต การประหยัดค่าใช้จ่าย และอีกส่วนหนึ่งมาจากการยกเลิกสัญญาตัวแทนจำหน่ายรายใหญ่ โดยโรงงานยาสูบขายตรงกับร้านโมเดิร์นเทรด ทำให้มีกำไรจากการขายมากขึ้น
สำหรับปี 2559 โรงงานยาสูบตั้งเป้าทำกำไรไว้เท่าเดิม 7,000 ล้านบาท สาเหตุที่ไม่เพิ่มขึ้น เนื่องจากการแข่งขันในตลาดบุหรี่ระดับล่างในปีนี้จะแข่งขันรุนแรงมากขึ้น เนื่องจากบริษัทที่จำหน่ายบุหรี่มาโบโร่ ได้ทำบุหรี่ราคาถูกมาขายในตลาดล่างเพิ่มขึ้น ทำให้โรงงานยาสูบที่ครองตลาดบุหรี่ระดับล่างได้รับผลกระทบโดยตรง
นายอำนวย กล่าวถึงความคืบหน้าในการก่อสร้างงานแห่งใหม่ที่นิคมอุตสาหกรรม สวนอุตสาหกรรมโรจนะ จ.พระนครศรีอยุธยา ว่า ขณะนี้ในส่วนของโรงงานมีการก่อสร้างเสร็จเป็นที่เรียบร้อยและอยู่ระหว่างการจัดซื้อเครื่องจักร ซึ่งมีหลายสัญญา เช่น การซื้อเครื่องจักรมวนใบยา มี 2 สัญญา โดยในสัญญาที่ 1 มีผู้เข้าประมูลรายเดียว จะมีการเซ็นสัญญาภายในปลายเดือนม.ค.นี้ และถึงแม้จะมีผู้เข้าประมูลรายเดียว แต่เป็นผู้ประกอบการที่ผู้ผลิตบุหรี่ 80-90% ทั่วโลกต่างใช้เครื่องจักรจากบริษัทแห่งนี้
สำหรับการซื้อเครื่องมวนยาสัญญาที่ 2 มีผู้เข้าประมูล 3 ราย ซึ่งขาดคุณสมบัติ 2 ราย แต่เป็นการขาดคุณสมบัติที่สามารถแก้ไขได้ จึงทำการยกเลิกการเปิดประมูลและเปิดใหม่ โดยจะใช้วิธีการจัดจ้างพิเศษให้ผู้ประกอบการทั้ง 3 ราย ยื่นเรื่องมาให้คณะกรรมการจัดซื้อจัดจ้างของโรงงานยาสูบพิจารณาใหม่อีกครั้ง
นอกจากนี้ ยังมีการทำสัญญาจ้างผู้ประกอบการที่จะมาดำเนินการบรรจุหีบห่อและขนส่ง จะพิจารณาผู้เข้าประมูลในปลายเดือน ก.พ. 2559 และสัญญาจ้างผู้ประกอบการด้านระบบคอมพิวเตอร์อยู่ระหว่างการร่างทีโออาร์ โดยโรงงานแห่งใหม่จะเริ่มผลิตบุหรี่ได้ปี 2561